༈ན་མོ་གུ་རུ་བཛྲ་བྷཻ་ར་ཝཱ་ཡ།  འདིར་དཔལ་ལྡན་ནག་པོ་ཆེན་པོ་ཨཾ་གྷོ་ར་བསྒོམ་ཞིང་མཆོད་པར་འདོད་པས།  གཏོར་ཆེན་དམར་པོ་ཤ་ཁྲག་གིས་བརྒྱན་པ་དང་དྲག་པོའི་ཉེར་སྤྱོད་རྣམས་བཤམས་རྡོ་རྗེ་འཇིགས་བྱེད་དང་བདེ་མཆོག་ལ་སོགས་པ་ལྷ་དྲག་པོ་གང་ཡང་རུང་བའི་རྣལ་འབྱོར་སྔོན་དུ་འགྲོ་བས་བསྟན་དགྲ་སྒྲོལ་བ་ལ་རིངས་པའི་སེམས་དང་བཅས་ཏེ་དམིགས་པ་བརྟན་པོས་འདི་ལྟར།

༈ཨོཾ་སྭ་བྷཱ་ཝ་ཤུདྡྷཱཿསརྦ་དྷརྨཱཿསྭ་བྷཱ་ཝ་ཤུདྡྷོ྅ཧཾ།  སྟོང་པ་ཉིད་དུ་གྱུར།  སྟོང་པའི་ངང་ལས་རང་གི་མདུན་དུ་རྒྱ་མཚོ་རྦ་ཀློང་དྲག་པོ་འཁྲུག་པའི་དབུས་སུ།  སྣ་ཚོགས་པདྨ་དང་ཉི་མའི་གདན་གྱི་སྟེང་དུ་རུ་ཏྲ་ཕོ་མོ་གན་རྐྱལ་དུ་བསྒྱེལ་བའི་སྟེང་དུ་ཧཱུཾ་ལས་གྲི་གུག་ཧཱུཾ་གིས་མཚན་པ།  དེ་ལས་འོད་འཕྲོས་དགྲ་བགེགས་གདུག་པ་ཅན་ཐམས་ཅད་ཚར་བཅད་ཚུར་འདུས་ཡོངས་སུ་གྱུར་པ་ལས།  དཔལ་ཡེ་ཤེས་ཀྱི་མགོན་པོ་ཨཾ་གྷོ་ར་སྐུ་མདོག་མཐིང་ནག་ཆེར་འབར་བ་དྲག་ཏུ་ཁྲོས་པ་ཞལ་གདངས་ཤིང་མཆེ་བ་རྣོན་པོ་བཞི་གཙིགས་པ།  ཕྱག་གཡས་ཙནྡན་གྱི་བེང་ཆེན་སྒོ་གསུམ་པ་བསྣམས་ཏེ་སྤྲུལ་བའི་དམག་དཔུང་བྱེ་བ་འགྱེད་ཅིང་།  གཡོན་པ་གདུག་པའི་ཁྲག་གིས་བཀང་བའི་ཐོད་པ་བསྣམས་པ།  སྐུ་ལ་དར་ནག་གི་འཇོལ་བེར་དང་ཞབས་ལ་ཟངས་ཀྱི་ལྷམ་གསོལ་ཞིང་གསེར་གྱི་སྐེ་རགས་འོད་ཟེར་འབར་བ་བཅིངས་པ།  དགྲ་བགེགས་ཀྱི་སྟེང་ན་འབར་བའི་བྲོ་བརྡུང་ཞིང་བཞུགས་པ།  དེའི་ཐུགས་ཀ་ནས་ཧཱུཾ་དང་བྷྱཽཿཡིག་སྤྲོས་པ་གཡས་གཡོན་དུ་འཁོད་པ་ལས།  གཡས་སུ་མགོན་པོ་བེང་ཆེན་གཙོ་བོ་དང་ཆ་བྱད་མཚུངས་པ།  གཡོན་དུ་དཔལ་ལྡན་ལྷ་མོ་རེ་མ་ཏཱི་ཕྱག་གཡས་རལ་གྲི་འཕྱར་ཞིང་གཡོན་ཐོད་ཁྲག་འཛིན་པ།  བོང་བུ་གྭ་དམར་ལ་ཞོན་པ་སྒྲུབ་པ་པོ་ལ་ཤིན་ཏུ་དགྱེས་པ།  དེ་གསུམ་གྱི་འཁོར་དུ་གཡས་སུ་མཁའ་འགྲོ་སྡེ་ལྔ།  གཡོན་དུ་རྒྱལ་ཆེན་རིགས་བཞི།  ཤར་དུ་དྲང་སྲོང་ཀུན་ཏུ་རི་ཀ། རྒྱབ་ཏུ་གནོད་སྦྱིན་ནོར་བུ་བཟང་པོ།  དེ་དག་གི་ཕྱི་རོལ་ཏུ་ཤར་དུ་སྲིན་པོ་སྟོང་།  ཤར་ལྷོར་(༤༧)མ་མོ་སྟོང་།  ལྷོ་རུ་གཟའ་བདུད་སྟོང་།  ལྷོ་ནུབ་ཏུ་བཙན་དམར་སྟོང་།  ནུབ་ཏུ་གིང་ཕོ་སྟོང་།  ནུབ་བྱང་དུ་དམུ་བདུད་སྟོང་།  བྱང་དུ་གནོད་སྦྱིན་སྟོང་།  བྱང་ཤར་དུ་གཤིན་རྗེ་སྟོང་དེ་དག་གི་ཕྱི་རོལ་ཏུ་སྡེ་བརྒྱད་འབྱུང་པོ་བསམ་གྱིས་མི་ཁྱབ་པས་བསྐོར་བའི་གཙོ་འཁོར་ཐམས་ཅད་ཀྱི་སྤྱི་བོར་ཨོཾ་དཀར་པོ།  མགྲིན་པར་ཨཱཿདམར་པོ།  ཐུགས་ཀར་ཧཱུཾ་སྔོན་པོས་མཚན་པ།  བདག་ཉིད་ཀྱི་ཐུགས་ཀའི་ཧཱུཾ་ལས་འོད་ཟེར་འཕྲོས་པས་དཔལ་བསིལ་བ་ཚལ་རོལ་པའི་དུར་ཁྲོད་ཀ་ལིངྐ་སོགས་ནས་རྡོ་རྗེ་ནག་པོ་ཆེན་པོ་ཨཾ་གྷོ་ར་འཁོར་དང་བཅས་པ་སྐད་ཅིག་གིས་གནས་འདིར་སྤྱན་དྲངས།  ཧཱུཾ།  བསིལ་ཚལ་རོལ་པ་ཀ་ལིངྐའི་དུར་ཁྲོད།  ། རྡོ་རྗེ་གདན་སོགས་གར་བཞུགས་གནས་མཆོག་ནས།  ། ལེགས་ལྡན་ནག་པོ་ཨཾ་གྷོ་ར་འཁོར་བཅས།  །  ཐུགས་རྗེའི་དབང་གིས་འདིར་གཤེགས་བརྟན་པར་བཞུགས།  ། པད་ཉི་རུ་ཏྲ་བསྣོལ་བའི་གདན་སྟེང་ན།  ། དར་ནག་བེར་ཆེན་གོས་ནག་འཆང་བའི་སྐུ།  ། འཇིགས་པའི་རྣམ་འགྱུར་སྣ་ཚོགས་རོལ་པ་ཅན།  ། རབ་ཏུ་བརྟན་ཅིང་དགྱེས་པའི་ཚུལ་དུ་བཞུགས།  ། སྔོན་ཚེ་རྡོ་རྗེ་འཆང་དབང་དམ་ཚིག་དང་།  ། རྒྱ་གར་དམ་པ་སངས་རྒྱས་བཀའ་བསྒོས་ལྟར།  ། སངས་རྒྱས་བསྟན་པ་གཉན་པོ་བསྲུང་བའི་ཕྱིར།  ། དོ་ནུབ་མཆོད་པའི་གནས་འདིར་གཤེགས་སུ་གསོལ།  ། སྡང་དགྲ་མ་ལུས་རྩད་ནས་དབྱུང་བ་དང་།  ། འདོད་པའི་དོན་རྣམས་ལྷུན་གྱིས་འགྲུབ་པའི་ཕྱིར།  ། མཆོད་པའི་གནས་འདིར་རིངས་པར་གཤེགས་ནས་ནི།  ། ཕན་བདེ་མ་ལུས་ལྷུན་གྱིས་འགྲུབ་པར་མཛོད།  ། ཨོཾ་མཧཱ་ཀཱ་ལ་ཨཾ་གྷོ་ར་ཨེ་ཧྱེ་ཧི།  ཛཿཧཱུཾ་བོ་ཧོཿགཉིས་སུ་མེད་པར་གྱུར།  པདྨ་ཀ་མ་ལ་ཡེ་སྟྭཾ།  ཨོཾ་མཧཱ་ཀཱ་ལ་ཨཾ་གྷོ་ར་ཨརྒྷཾ།  ནས་ཤཔྟའི་བར་གྱིས་མཆོད།  ཨོཾ་མཧཱ་ཀཱ་ལ་ཨཾ་གྷོ་ར་ཨོཾ་ཨཱཿཧཱུཾ།  གིས་ནང་མཆོད་ཕུལ།  ཧཱུཾ།  ལྷ་མིན་ཀུན་གྱི་གཡུལ་བཟློག་པ།  ། ལྷ་དམག་དཀར་པོ་འབུམ་གྱི་གཙོ།  ། ཆོས་སྐྱོང་ཆེན་པོ་ཨཾ་གྷོ་ར།  ། མཧཱ་ཀཱ་ལ་འཁོར་བཅས་བསྟོད།  ། རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས་རྡོ་རྗེ་གསུམ་གྱི་ལྷ་ཚོགས་མདུན་གྱི་ནམ་མཁར་སྤྱན་དྲངས།  ཡིག་བརྒྱ་བཟླས།  ཧཱུཾ།  དམ་ཚིག་དབྱིངས་ཀྱི་དཀྱིལ་འཁོར་དམ་པ་རུ།  ། དམ་ཚིག་ཉམས་ཆག་ཉེས་པ་གང་བྱུང་བ།  ། དམ་ཚིག་རྣམ་པར་དག་ཕྱིར་བཤགས་བགྱིད་ན།  ། ནོངས་པ་མ་ལུས་བཟོད་པར་མཛད་དུ་གསོལ།  ། ཞེས་བཤགས་པ་བྱས་ལ་བསྐང་རྫས་རྣམས་དཀྱུས་ལྟར་བྱིན་གྱིས་བརླབས།  དམིགས་པ་བརྟན་པོས།  ཧཱུཾ།  ཁྲག་ཆང་ཨརྒྷཾ་དབང་པོའི་མེ་ཏོག་དང་།  ། གསུར་ཆེན་སྤོས་དང་ཞུན་ཆེན་སྒྲོན་མེ་གསལ།  ། ཁྲག་ཞག་དྲི་ཆབ་ཤ་དང་རུས་པའི་ཟས།  ། རྐང་གླིང་རོལ་མོའི་སྒྲ་ཡིས་ཐུགས་དམ་བསྐངས།  ། ཐུགས་དམ་གཉན་པོ་དབྱིངས་སུ་སྐོངས་གྱུར་ནས།  ། སྒྲུབ་མཆོག་བདག་ལ་དངོས་གྲུབ་སྩོལ་བ་དང་།  ། བསྟན་དགྲ་དམ་ཉམས་ཕྱེ་མར་འཐག་པ་དང་།  ། སངས་རྒྱས་བསྟན་པ་གཉན་པོ་བསྲུང་བར་མཛོད།  ། སྤྲུལ་པའི་དམག་དཔུང་འགྱེད་པའི་ཙནྡན་བེང་།  ། དགྲ་བགེགས་ཀླད་ཁྲག་བལྡག་པའི་ཀ་པཱ་ལ།  ། དར་ནག་བེར་དང་གསེར་གྱི་སྐེ་རགས་ཆེ།  ། ཟངས་ཀྱི་ལྷམ་བུ་ཆེན་པོས་ཐུགས་དམ་བསྐངས།  ། ཐུགས་དང་གཉན་པོ་སོགས་རིགས་འགྲེ།  རྟ་ནག་རྟིང་དཀར་གཡག་རོག་ཞོལ་ཆེན་དང་།  ། ལུག་ནག་སྤྱི་དཀར་བྱ་རོག་ཁྱུང་ལྟར་ལྡིང་།  ། ལྕགས་(༤༨)ཀྱི་སྤྱང་ཀི་དུང་གི་སེངྒེ་དང་།  ། རྡོ་རྗེའི་གོ་ཁྲབ་མཚོན་ཆས་ཐུགས་དམ་བསྐངས།  ། ྾྾྾྾ཉི་ཟླ་རི་རབ་གླིང་བཞི་གླིང་ཕྲན་བརྒྱད།  ། ཕྱི་ནང་གསང་བའི་རྟེན་རྫས་བསམ་མི་ཁྱབ།  ། འདོད་ཡོན་ལྔ་དང་རིན་ཆེན་རྣམ་པ་བདུན།  ། དངོས་བཤམས་ཡིད་ཀྱིས་སྤྲུལ་པས་ཐུགས་དམ་བསྐངས།  ། ཐུགས་དམ་྾྾྾྾།  ། ལྷ་ཆེན་ཁྱོད་ཀྱི་བྲིས་སྐུ་འཇིགས་རུང་བ།  ། ལོག་འདྲེན་དངངས་ཤིང་སྒྲུབ་ལ་དངོས་གྲུབ་སྟེར།  ། མཆོག་ཏུ་མི་འགྱུར་རྟག་ཏུ་བཞུགས་པའི་རྟེན།  ། གསང་བའི་བྲིས་སྐུ་དམ་པས་ཐུགས་དམ་བསྐངས།  ། ཐུགས་དམ་གཉན་པོ་དབྱིངས་སུ་སྐོངས་གྱུར་ནས།  ། སྒྲུབ་མཆོད་བདག་ལ་དངོས་གྲུབ་སྩོལ་བ་དང་།  ། བསྟན་དགྲ་དམ་ཉམས་ཕྱེ་མར་འཐག་པ་དང་།  ། སངས་རྒྱས་བསྟན་པ་གཉན་པོ་བསྲུང་བར་མཛོད།  ། དེ་ནས་བསྐང་གཏོར་ཕུལ་ཏེ་དགྲ་ལ་འདི་ལྟར་བསྐུལ་བར་བྱའོ།  ། ཧཱུཾ།  ལྷ་ཆེན་དཔལ་འབར་མཐུ་བོ་ཆེ།  ། རྡོ་རྗེ་འཆང་དབང་བཀའ་སྡོད་མཆོག། མཧཱ་ཀཱ་ལ་རྫུ་འཕྲུལ་ཅན།  ། ཆོས་ཤིག་དགྲ་བོའི་སྟེང་དུ་ཆོས།  ། བསྟན་བཤིག་དམ་ཉམས་སྡིག་ཅན་འདིས།  ། བླ་མ་ལ་བསྡོས་སེམས་ཅན་འཚེ།  ། དཀོན་མཆོག་དཀོར་འཕྲོག་དགེ་འདུན་གཤེ།  ། རྣལ་འབྱོར་བདག་དང་ཁྱོད་ལ་བརྙས།  ། དགོན་གནས་བཤིག་ཅིང་ཆོས་འཁོར་འཇོམས།  ། སྡིག་ཅན་དམ་ཉམས་ཉེས་པོ་ཆེ།  ། ལོ་དང་ཟླ་བར་མ་བཞག་ཅིག། ཞག་དང་ཟ་མར་འགྱངས་མི་རིགས།  ། དམག་དཔུང་འབུམ་གྱིས་མཐའ་བསྐོར་ཞིང་།  ། འཇིགས་པའི་བཞད་སྒྲས་སྤ་བཀོང་སྟེ།  ། བདུད་ཞགས་ནག་པོས་སྐེ་བཅིངས་ནས།  ། ལྕགས་ཀྱི་མུན་ཁང་ནང་དུ་ཆུག། དབྱུག་པ་བརྒྱབ་ཅིང་རལ་གྲིས་གཏུབ།  ། མེ་ལྕེས་བསྲེགས་ཤིང་མདུང་གིས་ཕུག། ལྕགས་ཀྱུས་མིག་ཕྱུང་མཆེ་བ་ནི།  ། འབར་བའི་སྤྱང་ཀིས་བཟའ་རུ་ཆུག། རྣམ་པར་ཤེས་པ་ཆོས་ཀྱི་དབྱིངས།  ། དྲོངས་ཤིག་དགྲ་བགེགས་ཤ་ཁྲག་ལ།  ། ཚོགས་སུ་རོལ་ཅིག་ནག་པོ་ཆེ།  ། ཐུགས་དམ་དུས་ལས་མ་གཡེལ་ཞིག། ཅེས་བསྐུལ་བར་བྱ་སྟེ།  གོང་གི་བསྐང་འདི་ལན་གྲངས་མང་ཙམ་མ་སོང་བར་བསྐུལ་འདི་མི་བྱའོ།  ། དེ་ནས།  ཧཱུཾ།  མཧཱ་ཀཱ་ལ་བདག་ལ་བྱམས་པའི་བདག། ལས་མགོན་རེ་མ་ཏཱི་དང་ཀུན་ཏུ་རི།  ། ནོར་བུ་བཟང་སོགས་དམ་ཅན་རྒྱ་མཚོའི་དཔུང་།  ། མ་ལུས་ཤ་ཁྲག་གཏོར་མ་འདི་བཞེས་ལ།  ། དྲིན་ཅན་རྩ་བའི་བླ་མ་རིན་པོ་ཆེ།  ། གང་གི་སྐུ་ལ་བར་གཅོད་ཅི་མཆིས་དང་།  ། སངས་རྒྱས་བསྟན་པའི་སྙིང་པོ་བློ་བཟང་གྲགས།  ། གང་གི་བསྟན་འདི་རྒྱས་པའི་བར་གཅོད་དང་།  ། རྣལ་འབྱོར་བདག་དང་དགོན་གནས་འཁོར་འབངས་ལ།  ། གནོད་པར་འགྱུར་བའི་མི་ཁ་ནད་ཡམས་དང་།  ། དལ་ཡམས་ཁ་མཆུ་ཕ་རོལ་དམག་དཔུང་དང་།  ། བྱད་ཕུར་ལ་སོགས་ཉེར་འཚེ་མཆིས་སོ་ཅོག། བདག་ལ་གནོད་པའི་དགྲ་ཡི་སྟེང་དུ་བྷྱཽཿ། བསྟན་ལ་གནོད་པའི་བགེགས་ཀྱི་སྟེང་དུ་བཟློག། ཕ་རོལ་བྱེད་པོ་རང་གི་སྟེང་དུ་བཟློག། མི་ཁ་སྨྲ་བ་པོ་ཡི་ལྕེ་ལ་བཟློག། ནད་ཡམས་གཏོང་བ་རྣམས་ཀྱི་སྙིང་ལ་བཟློག། དལ་ཡམས་གཏོང་བ་རྣམས་ཀྱི་ཁ་ལ་བཟློག། ཁ་མཆུ་གཏོང་བ་རྣམས་ཀྱི་མིག་ལ་བཟློག། དམག་དཔུང་གཏོང་བ་རྣམས་ཀྱི་མཚོན་ལ་བཟློག། བྱད་ཕུར་བྱེད་པ་རྣམས་ཀྱི་སེམས་ལ་བཟློག། ཉེ་བར་འཚེ་བ་མ་ལུས་ཕྱིར་ལ་བཟློག། བར་དུ་གཅོད་པ་མ་ལུས་ཕྱིར་ལ་བཟློག། ཕ་རོལ་རྦད་འདྲེ་མ་ལུས་ཕྱིར་ལ་བཟློག། བཟློག་གོ་བཟློག་གོ་བསྟན་དགྲའི་སྟེང་དུ་བཟློག། བསྒྱུར་རོ་བསྒྱུར་རོ་བགེགས་ཀྱི་ཚོགས་(༤༩)ལ་བསྒྱུར།  ། ཐམས་ཅད་སྡང་བའི་དགྲ་ལ་བྷྱཽཿ། ཐམས་ཅད་གནོད་པའི་བགེགས་ལ་བྷྱཽཿ། ཞེས་བཟློག་པ་དང་།  མཧཱ་ཀཱ་ལ་བྱམས་པའི་བདག། འཁོར་དང་བཅས་པས་དངོས་གྲུབ་ཀུན།  ། རྣལ་འབྱོར་འདི་དང་འཁོར་འདི་ལ།  ། ལེགས་པར་སྩོལ་བར་མཛད་དུ་གསོལ།  ། ཞེས་འཕྲིན་ལས་བཅོལ།  དེ་ནས།  དཔལ་མཧཱ་ཀཱ་ལ་ཨཾ་གྷོ་རའི་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུཾ་ཡིག་མཐིང་ནག་གི་མཐར་སྔགས་ཀྱིས་བསྐོར་བ་དང་།  ལས་མགོན་གྱི་ཐུགས་ཀར་ཉི་དཀྱིལ་གྱི་སྟེང་དུ་ཧཱུཾ་ཡིག་གི་མཐའ་ལས་སྔགས་ཀྱིས་བསྐོར་བ།  ལྷ་མོའི་ཐུགས་ཀར་བྷྱཽཿཡིག་གི་མཐར་སྔགས་ཀྱིས་བསྐོར་བ་རྣམས་གསལ་བཏབ་ཅིང་།  རང་ཡི་དམ་དུ་གསལ་བའི་ཐུགས་ཀ་ནས་འོད་ཟེར་འཕྲོས་སྔགས་འཕྲེང་རྣམས་ལ་ཕོག་པས་ཐུགས་རྒྱུད་བསྐུལ་ཅི་འདོད་པའི་ལས་རྣམས་བསྒྲུབ་པར་བསམས་ལ།  ཨོཾ་ཨཾ་གྷོ་ར་མཧཱ་ཀཱ་ལ་དུ་རེ་སྭཱ་ཧཱ་ཧཱུཾ་ཧཱུཾ།  ཞེས་གཙོ་བོ་དང་།  ཨོཾ་མཧཱ་ཀཱ་ལ་རཱཀྵ་ཧཱུཾ་ཧཱུཾ་ཕཊ་ཕཊ།  ཅེས་ལས་མགོན་དང་།  མ་མ་རུ་རུ་ཙེ་རཀྨོ་ཙ་ལེ་བྷྱཽཿཧཱུཾ་ཕཊ།  ཅེས་ལྷ་མོའི་སྔགས་དང་།  འཁོར་སྤྱིའི་སྔགས།  ཤ་ས་ན།  རྣམས་བཟླ།  དེ་ནས་ཡིག་བརྒྱས་ལྷག་ཆད་ཁ་བསྐང་སྟེ་གཏོར་མ་དཀྱུས་ལྟར་བྱིན་གྱིས་བརླབས་ལ།  དཔལ་རྡོ་རྗེ་ནག་པོ་ཆེན་པོ་ཨཾ་གྷོ་ར་འཁོར་དང་བཅས་པའི་ལྗགས་རྡོ་རྗེའི་འོད་ཟེར་གྱི་སྦུ་གུས་དྲངས་ཏེ་གསོལ་བར་གྱུར་པར་བསམས་ལ།  གོང་གི་སྔགས་སོ་སོའི་མཐར།  སརྦ་ཤ་ཏྲུཾ་མཱ་ར་ཡ་ཨི་དཾ་བཾ་ལ་ཏ་ཁ་ཁ།  ཁཱ་ཧི་ཁཱ་ཧི།  ཞེས་སྦྱར་བ་བདུན་གྱིས་གཙོ་བོ་དང་ལྔས་ལས་མགོན་དང་ལྷ་མོ།  ཤ་ས་ན།  གསུམ་གྱིས་འཁོར་སྤྱི་ལ་འབུལ།  ཨོཾ་མཧཱ་ཀཱ་ལ་ཨཾ་གྷོ་ར་ཨརྒྷཾ།  ནས།  ཤཔྟའི་བར་གྱིས་མཆོད།  ཨོཾ་མཧཱ་ཀཱ་ལ་ཨཾ་གྷོ་ར་ཨོཾ་ཨཱཿཧཱུཾ་གིས་ནང་མཆོད་ཕུལ་ཏེ།  གཞིས་བདག་གཏོར་མ་གཏང་ན་སྐབས་འདིར་བྱ།  དེ་ནས་འདི་ལྟར་དམ་ཚིག་བསྒྲགས་ནས་འཕྲིན་ལས་འཆོལ་ཏེ།  ཧཱུཾ།  ལྷ་ཆེན་དཔལ་འབར་མཧཱ་ཀཱ་ལ་ཡེ།  ། ཕ་གཅིག་ནག་པོ་དར་ནག་འཇོལ་བེར་ཅན།  ། བསིལ་བའི་ཚལ་ན་ཁྱོད་ནི་རྟག་ཏུ་དགྱེས།  ། རེས་འགའ་རོལ་པའི་དུར་ཁྲོད་ཞིང་རྣམས་སྐྱོངས།  ། རྒྱ་ནག་མུག་དུན་སྐྱེ་རིན་གནས་ནའང་བརྗིད།  ། དཔུང་ཚོགས་མང་ཞིང་སྟོབས་ཆེ་རྩལ་བང་མྱུར།  ། མཐུ་དང་ལྡན་ཞིང་དྲག་པོའི་སྒྲ་སྒྲོག་པ།  ། འཁོར་དང་བཅས་པས་གཏོར་མ་འདི་བཞེས་ལ།  ། རྡོ་རྗེ་འཆང་དང་ཧེ་རུ་ཀ་དཔལ་དང་།  ། རྒྱ་གར་དམ་པ་སངས་རྒྱས་ལ་སོགས་པའི།  ། རྩ་བརྒྱུད་བླ་མའི་བཀའ་དང་དམ་ཚིག་རྣམས།  ། ཅུང་ཟད་ཙམ་ཡང་མ་གཡེལ་དུས་འདིར་དགོངས།  ། ཉིན་གསུམ་རྒྱང་ནས་བདག་གི་བྱ་ར་མཛོད།  ། མཚན་གསུམ་དྲུང་ནས་བདག་གི་མེལ་ཚེ་མཛོད།  ། རྟག་ཏུ་བདག་གི་སྟོང་གྲོགས་གཉན་པོ་མཛོད།  ། ནོར་དང་བཞོན་པ་འཁོར་རྣམས་རྟག་ཏུ་སྐྱོངས།  ། མ་གཡེལ་མ་གཡེལ་བཅོལ་བའི་ལས་མ་གཡེལ།  ། གསོལ་དང་མཆོད་དང་འཕྲིན་ལས་བཅོལ་བ་རྣམས།  ། དོན་དང་ལྡན་པར་མཛོད་ལ་བསྟན་པ་བསྲུང་།  ། རྣལ་འབྱོར་བདག་གི་འདོད་པའི་ལས་རྣམས་སྒྲུབས།  ། ཞེས་གཏོར་རྫོངས་བྱ།  དེ་ནས་བསྟོད་པ་བྱ་བ་ནི།  ཧཱུཾ།  པཾ་རཾ་ལས་བྱུང་པད་ཉིའི་སྟེང་།  ། རུ་ཏྲའི་སྙིང་ཁར་བྲོ་བརྡུང་བའི།  ། ནག་པོ་ཐུང་ཞིང་སྦོམ་པའི་ལུས།  ། ཁྲག་ཀླད་རྒྱུ་མ་བཟའ་ལ་བསྟོད